Избирачица/11
ДРУГА ПОЈАВА

МАЛЧИКА и пређашњи

СОКОЛОВИЋ: (иде пред њу): Слатко моје дете, јеси ли добро спавала?

ЈЕЦА (исто тако): Чедо моје, да ниси ружно сањала?

СОКОЛОВИЋ: Јеси ли уморна од јуче?

ЈЕЦА: Да ниси ломна?

СОКОЛОВИЋ: Па јеси ли гладна?

ЈЕЦА: Хоћеш ли мало кафице или мало теја са шунчицом?

МАЛЧИКА: Јесам, нисам, хоћу, нећу, не знам, маните ме се, оканите ме се!

СОКОЛОВИЋ: Опрости, драго дете, ја сам само хтео...

ЈЕЦА: Твоја је мати ко мислила...

МАЛЧИКА: Шта сте ви хтели, шта сте ви мислили, то ми је сасвим свеједно! Као да ја немам друга посла, већ само на то да мислим! Савета, је ли готов доручак?

САВЕТА: Јесте, одмах ћу га донети! (Оде)

МАЛЧИКА (седне): Зар ви нисте доручковали?

СОКОЛОВИЋ: Никако без тебе!

ЈЕЦА: Ни за живу главу!

МАЛЧИКА: Та јесам ли вам сто пута казала да не чекате на мене!

СОКОЛОВИЋ: Та ти си баш јуче рекла...

ЈЕЦА: Да не доручкујемо без тебе.

МАЛЧИКА: Јуче је јуче, а данас је данас!

САВЕТА (уђе): Ево доручка! (Сви седну за сто.)

МАЛЧИКА: Ово млеко ништа не ваља!

СОКОЛОВИЋ: Тако? Видиш, Савета, никада не пазиш шта узимаш!

ЈЕЦА: Све радиш натрашке! Је ли то млеко за јело?

САВЕТА: Али, стрина, ово је прави обрст.

СОКОЛОВИЋ: Е сад, јеси л' је само видио!

ЈЕЦА: Па да се човек не једи!

МАЛЧИКА: О, ја се нимало не чудим Савети што све натрашке ради, јер тако ми се чини, као да се од некога времена јако променула!

САВЕТА: Тако! А у чему то?

МАЛЧИКА: Како се чиниш невешта! Као да ја нисам приметила јуче...

САВЕТА (збуњена): Јуче... приметила...

МАЛЧИКА: Ти си збуњена! Ти, дакле, признајеш?

САВЕТА: Ја те не разумем!

МАЛЧИКА: О, добро си ти разумела! Ниси ти бадава кокетовала са господином Бранком!

САВЕТА (за себе): Она дакле не зна. (Наглас.) Већ што се тога тиче, ту ми је савест чиста!

МАЛЧИКА: Како се умеш да претвараш! Али неће ти помоћи! Ту сам и ја!... Разумеш ли и ја! Са мном је тешко делити мегдан! Јеси ли разумела?

СОКОЛОВИЋ: Јеси ли разумела?

ЈЕЦА: Упамти добро!

САВЕТА: Ти се вараш, Малчика! Дао би бог да се о томе и уверити можеш!

МАЛЧИКА: Већ знамо, знамо! То се тако само каже!

Избирачица